Benny Engelbrecht (S), 2010-04-09:
Det er jo gået hen og er blevet fremragende timet, idet vi jo står umiddelbart foran for alvor at skulle i gang med forhandlingerne.
Derfor synes jeg, det er fint, at vi netop her og nu for alvor, inden vi går i gang, får mulighed for at tage en åben debat, ikke mindst fordi særlig et spørgsmål kan give store udfordringer i forhold til postens fremtid.
Jeg tænker her på kravet om, at Danmark senest den 1. januar 2011 skal liberalisere postmarkedet.
Det rejser en række spørgsmål, som desværre er spørgsmål, vi ikke til fulde kan få afklaret her i dag, da transportministeren altså som nævnt endnu ikke har fået afklarende svar på de spørgsmål, der er blevet rejst over for Europa-Kommissionen, ikke mindst spørgsmålet om, hvorvidt det vil være muligt at udskyde liberaliseringen.
Jeg skal ikke lægge skjul på, at Socialdemokraterne er uhyre tilfredse med, at den nye minister på dette område rent faktisk har lyttet til fornuften.
Der skal ikke herske tvivl om, at en hel og fuldstændig liberalisering af det danske postmarked, der giver mulighed for, at virksomheder kan skumme fløden i markedet, i sig selv vil betyde meget store og ganske alvorlige serviceforringelser af den postservice, vi kender i dag.
Hele Europa er ramt af den voldsomme afmatning af postmarkedet, der er sket – det er eksempelvis også sket i USA – og derfor er hele fundamentet for liberaliseringen også skredet. Før vi kan få besvaret de helt relevante spørgsmål, transportministeren har stillet til Kommissionen, kan vi derfor heller ikke besvare spørgsmålet om, hvad der skal ske med danskernes postservice.
Med det i betragtning vil jeg dog gerne redegøre lidt nærmere for vores principielle holdning.
Lad det først være slået fast, at Socialdemokraterne vil udvikle, ikke afvikle den danske post.
I en tid, hvor posten er presset økonomisk, kan det ikke nytte, at vi skærer ned på kerneproduktet hos det danske postvæsen, nemlig mulighed for dag til dag-levering og et højt regularitetsniveau.
Vi har meget stor respekt for de mange postansatte, der dagligt sørger for, at 9,7 millioner forsendelser når frem fra afsender til modtager – 9,7 millioner.
Det kan derfor ikke understreges nok, at posten er en del af den infrastruktur, der binder Danmark sammen.
Der har i den offentlige debat været meget fokus på en bestemt del af postens område, nemlig det traditionelle brev, der leveres fra dag til dag.
For at få det fulde billede over det danske postale landskab skal man se ud over det klassiske brev.
Posten er også leverandør til danskernes postkasser af magasiner, ugeaviser og dagblade og – til en del danskeres forholdsvis store irritation – også reklameaviser.
Desuden håndterer det danske postvæsen en meget stor del af markedet for privatpakker.
Alle her i salen må erkende, at den tid er forbi, hvor driften af posten kan give et trecifret millionoverskud til statskassen hvert år.
Vores udfordring går på at sikre bæredygtig drift.
Jeg skal ikke tale for romantiske billeder af fortidens lystige mænd i røde uniformer, der svingede cyklen behændigt rundt om gadehjørnet med et smil til gadens børn, eller landposten, der kunne bruge lidt tid på en kaffetår, når han kom ind i køkkenet med posten til gårdejerens kone.
Jeg har skam mødt mange stolte postmedarbejdere og i øvrigt af begge køn, men der er ikke plads til kaffeslabberads.
Det er effektivitet, der præger Post Danmark, det er et højeffektivt postvæsen, der har noget af den mest avancerede infrastruktur i hele verden.
Virksomheden har en meget høj automatisering af den postale sorteringsproces, og jeg kan kun opfordre interesserede til at sætte sig nærmere ind i det store apparat, der går i gang, når kuverten først er gledet ned i den røde postkasse.
Vi er meget optaget af de modeller, man har anvendt i Tyskland og Finland, hvor man ganske vist har en formel liberalisering, men reelt beskytter den befordringspligtige leverandører så meget, at det ikke er muligt at skumme fløden.
Og det skal selvfølgelig ses i lyset af, at vi først og fremmest ønsker en europæisk løsning.
Undersøgelser fra Forbrugerrådet, der blev offentliggjort her til morgen, viser med al ønskelig tydelighed, at danskerne ikke ønsker et postvæsen, der bliver ringere.
Der er behov for at fastholde og styrke kvaliteten, for det er den, der betyder noget i danskernes opfattelse.
Posten må ikke forsvinde, den skal nå frem til tiden.
Dem kan vi naturligvis ikke være uenige i.
Samtidig viser undersøgelsen, at der også er behov for forbedringer, ikke mindst når det handler om klagemulighederne.
Ifølge undersøgelsen har halvdelen af forbrugerne således oplevet at miste post, og det bør give anledning til overvejelser hos alle, der har med området at gøre.
Jeg vil meget gerne konkludere, at Socialdemokraterne ser det som afgørende vigtigt, at der foretages de nødvendige investeringer i det danske postvæsen, der kan give udvikling af nye forretningsområder og en endnu større effektivitet.
Behovet for effektive distributionsformer til eksempelvis det kraftigt voksende e-handelsmarked understreger, at det danske postvæsen skal vedblive at udvikle sig og ikke mindst udvikle nye produkter inden for kerneområderne.
Socialdemokraterne ser derfor frem til at få afklaret de spørgsmål, transportministeren har rettet til Europa-Kommissionen, og ser meget frem til forhandlingerne i postforligskredsen.